Na osnovu člana 38 stav 1 tačka 8 Zakona o lokalnoj samoupravi (“Sl. list CG”, br. 2/18 i 34/19), i člana 43 stav 1 tačka 8 Statuta Opštine Bar (“Sl. list CG–opštinski propisi”, br. 37/18) Skupština opštine Bar na sjednici održanoj dana \_\_\_\_\_\_ 2020. godine, donijela je

ZAKLJUČAK

1. Investitor koji, u 2020. godini, sa Opštinom Bar ugovori plaćanje naknade za komunalno opremanje građevinskog zemljišta, u roku od 8 dana od dana zaključenja ugovora, u jednokratnom iznosu umanjenom za 20% u skladu sa članom 11 stav 3 Odluke o naknadi za komunalno opremanje građevinskog zemljišta (“Sl.list CG-opštinski propisi” br.49/15), ima pravo na umanjenje, tog iznosa, od dodatnih 10%.
2. Ovaj zaključak stupa na snagu osmog dana od dana objavljivanja u „Službenom listu Crne Gore – opštinski propisi“.

**SKUPŠTINA OPŠTINE BAR**

Broj: 030- **PREDSJEDNIK**

Bar, \_\_\_\_\_ 2020. godine Mićo Orlandić

**OBRAZLOŽENJE**

Kako je Zakonom o lokalnoj samoupravi definisano u članu 38 stav 1 tačka 8 i Statutom Opštine Bar u članu 43 stav 1 tačka 8 da Skupština opštine uvodi i utvrđuje opštinske poreze, takse, naknade i druge sopstvene prihode time je jasan pravni osnov i nadležnost za odlučivanje i donošenje zaključka kao u dispozitivu.

Priprema i komunalno opremanje građevinskog zemljišta vrši se u skladu sa Programom uređenja prostora. Njihovo finansiranje vrši se iz naknade za komunalno opremanje građevinskog zemljišta koju plaćaju investitori po osnovu izgradnje objekata, osim objekata od opšteg interesa.

Budžetom Opštine Bar za 2020. godinu i Programom uređenja prostora za 2020. godinu, planirana sredstva po osnovu te naknade, iz kojih će se finansirati uređivanje građevinskog zemljišta za 2020. godinu, iznose 4.600.000,00 €.

Programom uređenja prostora je određeno koje će se građevinsko zemljište u 2020. godini pripremiti za komunalno opremanje (rješavanje imovinsko – pravnih odnosa, izrada planske, projektne i druge dokumentacije, rušenje postojećih objekata i premještanje nadzemnih i podzemnih instalacija), kao i koje će se u 2020. godini komunalno opremiti sa izgradnjom objekata i uređaja komunalne infrastrukture.

Najveći iznos tih planiranih sredstava određen je za finansiranje pripreme građevinskog zemljišta i izgradnju komunalnih objekata na lokalitetima koji nijesu komunalno opremljeni, a na kojima investitori grade ili su već izgradili objekte za koje su u prethodnim godinama platili naknadu za komunalno opremanje građevinskog zemljišta.

Poznato je da i kod stabilnog, poslovnog i privrednog ambijenta, prihodi po osnovu ove naknade su bili uvijek neizvjesni, a da ne govorimo o njihovoj neizvjesnosti u novonastaloj situaciji u kojoj se, zbog pandemije COVID-19 našao cio svijet. Usled toga imamo za posledicu da i oni investitori koji su bili planirali da grade objekte, do daljnjeg odustaju od gradnje.

Stoga, u cilju pribavljanja prihoda po osnovu ove naknade, je neophodno što više stimulisati investitore da ulažu u gradnji objekata. A jedini stimulans koji opština može dati, a koji je, u ovom momentu, zasnovan na zakonu, je mogućnost, da do kraja kalendarske godine, kod jednokratnog plaćanja naknade u cjelokupnom iznosu, taj iznos, umanjen po osnovu prava na umanjenje od 20% koje je određeno članom 11 stav 3 Odluke o naknadi za komunalno opremanje građevinskog zemljišta (“Sl.list CG-opštinski propisi” br.49/15), treba umanjiti za još dodatnih 10%.

SEKRETARIJAT ZA IMOVINU ZASTUPANJE I INVESTICIJE